**Likumprojekta "Grozījumi likumā "Par interešu konflikta novēršanu valsts amatpersonu darbībā"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi likumā "Par interešu konflikta novēršanu valsts amatpersonu darbībā"" (turpmāk – likumprojekts) izstrādāts, lai izpildītu Eiropas Padomes Pretkorupcijas starpvalstu grupas (turpmāk – GRECO) piektās novērtēšanas kārtas ziņojumā par Latviju izteikto viii. rekomendāciju – nodrošināt, ka ii) visas centrālās valdības politiskās amatpersonas, izņemot Ministru kabineta locekļus un parlamentāros sekretārus, saņem atļauju veikt citu darbu (savienot amatus). Paredzēts, ka likumprojekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts pēc Korupcijas novēršanas un apkarošanas biroja (turpmāk – Birojs) iniciatīvas, lai izpildītu GRECO piektās novērtēšanas kārtas ziņojumā par Latviju izteikto viii. rekomendāciju, nodrošināt, ka ii) visas centrālās valdības politiskās amatpersonas, izņemot Ministru kabineta locekļus un parlamentāros sekretārus, saņem atļauju veikt citu darbu (savienot amatus). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likums "Par interešu konflikta novēršanu valsts amatpersonu darbībā" (turpmāk – likums) nosaka ierobežojumus, aizliegumus un pienākumus valsts amatpersonām ar mērķi nodrošināt valsts amatpersonu darbību sabiedrības interesēs, novēršot jebkuras valsts amatpersonas, tās radinieku vai darījumu partneru personiskās vai mantiskās ieinteresētības ietekmi uz valsts amatpersonas darbību, veicināt valsts amatpersonu darbības atklātumu un atbildību sabiedrības priekšā, kā arī sabiedrības uzticēšanos valsts amatpersonu darbībai.Likuma 4. panta pirmās daļas 5. punkts nosaka, ka Valsts prezidenta padomnieks, Ministru prezidenta, Ministru prezidenta biedra, ministra, īpašu uzdevumu ministra biroja vadītājs, padomnieks, konsultants un palīgs (turpmāk – politiskās amatpersonas) ir valsts amatpersonas. Tiesu praksē atzīts, ka valsts amatpersonas saistībā ar savu statusu uzņemas paaugstinātu atbildību publiskajās tiesībās, kurās atšķirībā no privāto tiesību pamatprincipa (atļauts viss, kas nav aizliegts) darbojas publisko tiesību pamatprincips – aizliegts ir viss, kas nav atļauts (*sk.* *Kurzemes apgabaltiesas 2013. gada 23. maija spriedumu Nr. 102AA-0101-13/12*). Politiskajām amatpersonām likumā noteikti vispārēji amata savienošanas ierobežojumi. Attiecīgi politiskā amatpersona, neinformējot personu, kura to iecēlusi amatā, un neprasot amata savienošanas atļauju, var savienot valsts amatpersonas amatu ar citu amatu, tostarp tajā pašā iestādē, uzņēmuma līguma izpildi vai pilnvarojumu, vai saimniecisko darbību, pienācīgi to reģistrējot. Turklāt valsts amatpersona amata vietu var apvienot tikai ar divām apmaksātām vai citādi atlīdzinātām valsts amata vietām (izņemot skolotāja, zinātnieka, ārsta, profesionāla sportista darbu un radošo darbu) (likuma 6. pants). Tāpat likuma 21. pantā noteikts pienākums visām valsts amatpersonām nekavējoties rakstveidā sniegt informāciju augstākai valsts amatpersonai vai koleģiālajai institūcijai par pašas, savu radinieku vai darījumu partneru mantisko vai citu personisko ieinteresētību, un šī prasība attiecas arī uz politiskajām amatpersonām. Vienlaikus, no likuma tiesiskā regulējuma izriet, ka minētās informācijas sniegšana atkarīga tikai no politiskās amatpersonas godprātības. Arī GRECO eksperti pauda bažas par to, ka politiskās amatpersonas var savienot valsts amatpersonas pienākumus ar atalgotu civiltiesisku uzņēmuma līgumu izpildi trešo pušu interesēs un trūkst tiesiskā pamata, lai politiskās amatpersonas veiktu *ad hoc* interešu konflikta atklāšanu (GRECO piektās novērtēšanas kārtas ziņojuma 75. punkts).Papildus GRECO eksperti norādīja, ka visaptverošas un spēcīgas sabiedrības integritātes sistēmas priekšnoteikums ir ētiskas uzvedības principu un standartu attiecināšana uz visiem valsts varas līmeņiem un vispirms un galvenokārt – uz izpildvaras augstākā līmeņa vadītājiem, kuriem būtu jārāda piemērs, jāgūst un jāuztur ne vien tiesiska, bet arī augsta morāla autoritāte, kas tiem ļauj noteikt integritātes standartus citur publiskajā sektorā. (GRECO piektās novērtēšanas kārtas ziņojuma 55. punkts).Likumprojekta tiesiskā regulējuma mērķis ir ieviest funkcionālu mehānismu, lai noteiktu pienākumu politiskām amatpersonām lūgt atļauju savienot valsts amatpersonas amatu ar citu amatu, tādējādi novēršot iespējamos interešu konfliktus un ieviešot lielāku caurskatāmību politisko amatpersonu darbībā, kā arī novērst ētikas normu pārkāpumus vai kaitējumu tiešo pienākumu pildīšanai. Likuma 7.panta sestā daļa pieļauj šā panta dispozīcijā minētajām valsts amatpersonām savienot valsts amatpersonas amatu ar citu amatu, ja šī savienošana nerada interešu konfliktu un ir saņemta attiecīgās publiskās personas iestādes vadītāja vai viņa pilnvarotas personas rakstveida atļauja. Attiecīgi likuma 7.panta sestās daļas 2.punkta normas mērķis, paredzot rakstveida atļaujas saņemšanu kā nosacījumu valsts amatpersonas amata savienošanai ar citiem amatiem, ir novērst interešu konflikta rašanos un informēt valsts amatpersonu, kura iecēlusi amatā 4. panta otrās daļas 5.punktā minēto personu, par visiem tiem amatiem, kas tiek ieņemti gan valsts pārvaldē, gan privātajā sektorā. Likumprojekta mērķis nav paredzēt stingrākus amata savienošanas ierobežojumus politiskajām amatpersonām. Arī turpmāk politiskās amatpersonas varēs savienot valsts amatpersonas amatu ar citiem amatiem, bet pirms to iecelšanas amatā tām būs jāsaņem atļauja valsts amatpersonas amatu savienot ar citu amatu. Attiecīgi Ministru prezidenta, Ministru prezidenta biedra, ministra, īpašu uzdevumu ministra biroja vadītājiem, padomniekiem, konsultantiem un palīgiem rakstveida atļauju amatu savienošanai izsniegs tā valsts amatpersona (Ministru prezidents, Ministru prezidenta biedrs, īpašu uzdevumu ministrs vai ministrs), kura viņu iecēlusi amatā, vai tās pilnvarota persona. Savukārt Valsts prezidenta padomniekam rakstveida atļauju izsniegs Valsts prezidenta kancelejas vadītājs vai tā pilnvarota persona, jo saskaņā ar likuma “Par Valsts prezidenta darbības nodrošināšanu” 6. panta otro daļu Valsts prezidenta kancelejas vadītāja vietniekus un Valsts prezidenta padomniekus darbā pieņem un ar tiem darba līgumus slēdz Valsts prezidenta kancelejas vadītājs kā publiskas personas institūcijas vadītājs. Amatu savienošanas atļaujai nav tikai formāls raksturs, tā sevī ietver konkrētās amatu savienošanas izvērtējumu katrā individuālā gadījumā attiecībā uz katru konkrēto amatu un personu. Vienlaikus likumprojekta 3. pants paredz papildināt likumu ar pārejas noteikumu 29. punktu, nosakot, ka likumprojektā noteiktais tiesiskais regulējums par nepieciešamību saņemt atļauju savienot citu amatu ar valsts amatpersonas amatu attiecināms arī uz likuma 4. panta pirmās daļas 5. punktā minētajām valsts amatpersonām, kuras jau ir ieceltas valsts amatpersonas amatos, t.i. esošie Valsts prezidenta padomnieki, Ministru prezidenta, Ministru prezidenta biedra, ministra, īpašu uzdevumu ministra biroja vadītāji, padomnieki, konsultanti un palīgi (štata darbinieki). Pārejas noteikums vienlaikus nosaka arī saprātīgu termiņu, proti, mēnesi, lai amatos esošās valsts amatpersonas varētu pieprasīt atļauju savienot valsts amatpersonas amatu ar citu amatu.GRECO piektās novērtēšanas kārtas ziņojumā (74.punkts) vienlaikus norādīts, ka attiecībā uz politiskajām amatpersonām, kas nav Ministru kabineta locekļi, nav vienotas izpratnes par politisko personu "augstāku amatpersonu vai koleģiālu institūciju" likuma izpratnē. Likumprojekts paredz, ka politiskajām amatpersonām, izņemot Valsts prezidenta padomnieku, rakstveida atļauju amatu savienošanai izsniedz tā valsts amatpersona (Ministru prezidents, Ministru prezidenta biedrs, īpašu uzdevumu ministrs vai ministrs), kura viņu iecēlusi amatā. Valsts prezidenta padomniekam rakstveida atļauju amatu savienošanai izsniedz Valsts prezidenta kancelejas vadītājs. Tādējādi ar likumprojektu paredzētā regulējuma ieviešana ne tikai mazinās iespējamos interešu konflikta riskus, bet arī attiecībā uz politiskajām amatpersonām konkretizēs likumā noteikto "augstāku amatpersonu vai koleģiālo institūciju", kurai nekavējoties un rakstveidā sniedzama informācija par iespējamu interešu konfliktu. Vienlaikus norādāms, ka likumprojektā paredzētais tiesiskais regulējums nav attiecināms uz Valsts pārvaldes iekārtas likuma 25.panta piektajā daļā minētajiem ārštata konsultatīvajiem darbiniekiem. |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts prezidenta padomnieks, Ministru prezidenta, Ministru prezidenta biedra, ministra, īpašu uzdevumu ministra biroja vadītājs, padomnieks, konsultants un palīgs, kuriem, lai savienotu amatu, būs nepieciešama rakstveida atļauja no tās amatpersonas (Valsts prezidents, Ministru prezidents, Ministru prezidenta biedrs, īpašu uzdevumu ministrs vai ministrs), kura viņu iecēlusi amatā. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību netiek prognozēta. |
| 3. | Administratīvo izmaksu monetārs novērtējums | Likumprojektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Likumprojektā ietvertajam tiesiskajam regulējumam nav ietekmes uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Ar likumprojektu tiks izpildīta GRECO piektās novērtēšanas kārtas ziņojumā par Latviju izteiktā viii. rekomendācija - nodrošināt, ka ii) visas centrālās valdības politiskās amatpersonas, izņemot Ministru kabineta locekļus un parlamentāros sekretārus, saņem atļauju veikt citu darbu (savienot amatus). |
| 3. | Cita informācija | GRECO mērķis ir uzlabot tās dalībvalstu spēju apkarot korupciju, dinamiska savstarpējā novērtējuma procesa un dalībvalstu spiediena ceļā, kontrolējot šo dalībvalstu pieņemto saistību izpildi.Eiropas Padomes līgumam par GRECO nodibināšanu Latvija pievienojās 2000. gada 15.jūnijā.Atbilstoši grozījumiem likumā „Par Eiropas Padomes līgumu par Pretkorupcijas starpvalstu grupas (GRECO) nodibināšanu” pēc 2004.gada 21.aprīļa par minētā līgumā paredzēto saistību izpildes koordināciju atbildīgs ir Birojs. Latvija ir tikusi novērtēta GRECO pirmajā (2001. gada decembrī), otrajā (2004. gada februārī), trešajā (2008. gada janvārī), ceturtajā (2012. gada jūnijā) un piektajā (2018.gada jūnijā) novērtēšanas kārtā. Izveidotie novērtējuma ziņojumi, kā arī izrietošie atbilstības ziņojumi ir pieejami GRECO tīmekļa vietnē: – <https://www.coe.int/en/web/greco/evaluations/latvia>. |

|  |
| --- |
| **1. tabulaTiesību akta projekta atbilstība ES tiesību aktiem** |
| Nav attiecināms |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Nav attiecināms |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms likumprojekta izsludināšanas Valsts sekretāru sanāksmē – Korupcijas novēršanas un apkarošanas biroja un Valsts kancelejas tīmekļvietnē publicēts paziņojums par līdzdalības iespējām.Izsludinot projektu Valsts sekretāru sanāksmē, lūgts sniegt viedokli Korupcijas novēršanas un apkarošanas biroja Sabiedriski konsultatīvajai padomei, kuras sastāvā ir šādas divdesmit nevalstiskās organizācijas: Latvijas Juristu biedrība, Latvijas Darba devēju konfederācija, Latvijas Pilsoniskā alianse, Latvijas Tirgotāju asociācija, Latvijas Preses izdevēju asociācija, Latvijas Komercbanku asociācija, Patērētāju atbalsta centrs, Latvijas Tirdzniecības un rūpniecības kamera, Latvijas Krimināllietu advokātu biedrība, Latvijas Būvnieku asociācija, Korporatīvās ilgtspējas un atbildības institūts (InCSR), biedrība “Veselības projekti Latvijai”, Latvijas Raidorganizāciju asociācija, Latvijas Juristu apvienība, Lauksaimnieku organizāciju sadarbības padome, Sabiedrība par atklātību – Delna, Sabiedriskās politikas centrs PROVIDUS, Latvijas telekomunikāciju komersantu asociācija, Latvijas Ārstu biedrība un Latvijas Pašvaldību savienība. |
| 2. | Sabiedrības līdzdalība projekta izstrādē | Iebildumi vai priekšlikumi netika saņemti. |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts prezidenta kanceleja, Valsts kanceleja, ministrijas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru.Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās.Likumprojekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Ministru prezidents A. K. Kariņš

Stepiņa 67797257

diana.stepina@knab.gov.lv

v\_sk. = 1657